26/02/12
Su Onde Furlane la Zornade Furlane dai Dirits
Zaromai di cualchi an, intal inovâl dal riviel de Joibe Grasse dal 1511, diviersis realtâts furlanis a àn decidût di celebrâ la Zornade Furlane dai Dirts. Ta cheste suaze la iniziative plui significative e je dal sigûr la programazion speciâl che Radio Onde Furlane e propon pe ocasion. Cussì, lunis ai 27 di Fevrâr, di vot e mieze di buinore fin siet sot sere (08.30 – 19.00), su lis frecuencis de emitente furlane al puest dai programs normâi a laran in onde une schirie di aprofondiments e e di speciâi musicâi in teme cun chê zornade.
Vie pe buinore (tra 10 e mieze e misdì) si fevelarà di dirits linguistics cul sindic di Migjee Alberto Bergamin, cu la presidente provinciâl de SKGZ Luigia Negro e cul membri de Comission regjonâl pe minorance todescje Velia Plozner. Tra misdì e la une (12.00 – 13.00) si darà spazi al teme dal dirit al lavôr cui intervents dal segretari regjonâl de Cgil Franco Belci e di Guerrino Cecotti, un dai protagoniscj des lotis dal Cormôr.
Tal dopodimisdì, tra trê e sîs (15.00 – 18.00), si fevelarà invezit di difese dal teritori furlan, cun aprofondiments su TAV cun Giancarlo Pastorutti (Comitâts No TAV de Basse furlane), sul dopleament de centrâl di Somplât cun Franceschino Barazzutti (Comitât pe difese des aghis dal bacin montan dal Tiliment), su la autostrade Cimpel – Glemone cun Lucia D’Andrea (Comitât ARCA), e sul eletrodot Redipulie – Udin cun Aldevis Tibaldi (Comitât pe vite dal Friûl rurâl).
Nus somee plui che avonde par sintonizâsi sui 90 Mhz di Onde Furlane.
Iscriviti a: Commenti sul post (Atom)
unk fur_Latn fur_Latn fur_Latn fur_Latn fur_Latn fur_Latn